Ses jeugdiges vas ná plaasaanval, inbrakeArgieffoto Ses jong verdagtes het Maandag in die hof verskyn in verband met ŉ aanval op ŉ plaas en verskeie inbrake in die Stilbaai-omgewing in die Wes-Kaap. Die verdagtes is vier seuns en twee meisies, tussen 13 en 21 jaar oud. Dit kom ná ŉ aanval Woensdag op ŉ plaas in die Blombos-omgewing. Kapt. Malcolm Pojie, woordvoerder van die polisie, het gesê ŉ egpaar het in hul huis op die plaas geslaap toe hulle omstreeks 00:40 wakker geskrik het van ŉ harde klapgeluid. Hulle het twee koeëlgate in hul slaapkamervenster gesien, asook ŉ koeël, vermoedelik van ŉ .22-patroon, op die bed. Die verdagtes het op die vlug geslaan en die egpaar het dadelik die polisie ontbied. Die egpaar is nie in die voorval beseer nie. “Die ondersoekspan het die omgewing en ons plaaslike misdaadrekordsentrum gefynkam vir leidrade en alles in hul vermoë gedoen om die aanvallers op te spoor,” het Pojie gesê. Die ses verdagtes is deur die loop van Vrydagnag en Saterdagoggend in die beboste gebied van Blombos in hegtenis geneem. Een van die polisiebeamptes is in die proses met ŉ koeëltjie van ŉ windbuks geskiet, maar dit het sy polisiewapen getref en die beampte is nie ernstig beseer nie. “Twee sake van poging tot moord is aanhangig gemaak. Die verdagtes word ook verbind met die onlangse vlaag inbrake waaronder die landelike gemeenskap van Stilbaai gebuk gaan. Die verdagtes het in die hof verskyn waarna die saak uitgestel is vir nadere ondersoek. Hulle almal bly in aanhouding tot dan,” het Pojie gesê. Hy kon nie onmiddellik die datum van die verdagtes se volgende hofverskyning bevestig nie.